余賦佚老堂志宏見和復用前韻成一篇呈興宗
作者：李綱
朝代：宋

paragraphs: 人生期百年，得老亦無幾。
超然髙世士，急流貴勇止。
掛冠神武門，不與王侯事。
驅車返田廬，出關隨父子。
寧知千載後，夫子亦云爾。
虛堂號佚老，遊息長在此。
心閒齊物我，漏盡謝生死。
遺德藹清芬，承家有賢嗣。
行年踰六十，遇物如止水。
豈惟詩家流，端是林下士。
閉關園日涉，不種紅與紫。
滿庭松桂香，月露浩如洗。
風篁自蕭蕭，池溜方泚泚。
知我却叩門，鋤榛出芳卉。
杞菊初長苗，棠梨半含蘂。
清談款襟抱，忘此德與齒。
境幽人復佳，發我斐然意。
作詩掛楹間，拙惡何時弭。
鄧侯亦可人，佳句實予起。
抱膝更長吟，蕪音慚四始。